#

Φιλοσοφική Σχολή – Τμήμα Φιλολογίας

Πληροφορίες: Π. Μποϊντά

Τηλ.: 210 727 7386

e-mail: **pbointa@phil.uoa.gr**

# **Πρόσκληση υποβολής αιτήσεων εκπόνησης διδακτορικής διατριβής – Χειμερινό εξάμηνο ακαδημαϊκού έτους 2025-2026**

Το **Τμήμα Φιλολογίας του Εθνικού και Καποδιστριακού Πανεπιστημίου Αθηνών**, σύμφωνα με τον Κανονισμό Διδακτορικών Σπουδών (ΦΕΚ 5218/Β’/28.08.2023), προσκαλεί όσους ενδιαφέρονται να εκπονήσουν διδακτορική διατριβή στους επιστημονικούς τομείς που θεραπεύονται στο Τμήμα, να υποβάλλουν τη σχετική αίτηση.

# **Υποψήφιοι**

Δικαίωμα υποβολής αίτησης για την εγγραφή σε πρόγραμμα διδακτορικών σπουδών έχει όποιος είναι κάτοχος μεταπτυχιακού διπλώματος που έχει χορηγηθεί από Ανώτατο Εκπαιδευτικό Ίδρυμα (Α.Ε.Ι.) της ημεδαπής ή αλλοδαπής ή απόφοιτος προπτυχιακού προγράμματος σπουδών Α.Ε.Ι. της ημεδαπής ή αλλοδαπής, η επιτυχής ολοκλήρωση του οποίου οδηγεί στη χορήγηση ενιαίου και αδιάσπαστου τίτλου σπουδών σύμφωνα με την κείμενη νομοθεσία.

# **Δικαιολογητικά**

Οι ενδιαφερόμενοι μπορούν να υποβάλουν αίτηση στην ηλεκτρονική πλατφόρμα [**eprotocol.uoa.gr**](#_Πρόσκληση_υποβολής_αιτήσεων) **από 01 Οκτωβρίου έως 10 Οκτωβρίου 2025** επισυνάπτοντας απαραιτήτως τα παρακάτω δικαιολογητικά:

1. Αίτηση εκπόνησης διδακτορικής διατριβής όπου περιλαμβάνονται:
	* Προτεινόμενος τίτλος της διδακτορικής διατριβής.
	* Προτεινόμενη γλώσσα εκπόνησης της διδακτορικής διατριβής.
	* Προτεινόμενος επιβλέπων/πουσα της διδακτορικής διατριβής.
2. Αναλυτικό βιογραφικό σημείωμα.
3. Τεκμηριωμένη επιστημονική πρόταση (έκταση 3-4 σελίδες).
4. Αναγνώριση ισοτιμίας του μεταπτυχιακού διπλώματος από τον Δ.Ο.Α.Τ.Α.Π. (για πτυχιούχου ΑΕΙ του εξωτερικού).
5. Φωτοτυπία των δύο όψεων της αστυνομικής ταυτότητας ή του διαβατηρίου.
6. Αντίγραφο πτυχίου
7. Αντίγραφο Μεταπτυχιακού διπλώματος.
8. Αντίγραφο διπλωματικής μεταπτυχιακής εργασίας.
9. Δημοσιεύσεις (αν υπάρχουν).
10. Πιστοποιητικό ελληνομάθειας για τους μη φυσικούς ομιλητές της ελληνικής.
11. Αναγνώριση ακαδημαϊκού τίτλου σπουδών της αλλοδαπής.

Επιπλέον, μπορούν να αποσταλούν αντίγραφα πτυχίων ξένων γλωσσών.

Οι υποψηφιότητες υποβάλλονται ΜΟΝΟ ηλεκτρονικά. Αιτήσεις που θα υποβληθούν με οποιονδήποτε άλλο τρόπο ΔΕΝ θα γίνουν δεκτές. Σε περίπτωση υποψηφίων οι οποίοι διαμένουν στο εξωτερικό και δεν διαθέτουν κωδικούς ΤΑΧISNET μπορούν, κατ’ εξαίρεση, να στείλουν την αίτηση και τα απαιτούμενα δικαιολογητικά στο: **secr@phil.uoa.gr**.

# **Διαδικασία Επιλογής Υποψήφιων Διδακτόρων**

Η Συνέλευση του Τμήματος, αφού λάβει υπόψη τις αιτήσεις που έχουν υποβληθεί, τις κατηγοριοποιεί με βάση τη συνάφεια του ερευνητικού αντικειμένου, και ορίζει μία τριμελή επιτροπή ανά κατηγορία αιτήσεων.

Κάθε τριμελής επιτροπή, που αποτελείται από μέλη Δ.Ε.Π. του Τμήματος, εξετάζει τις αντίστοιχες αιτήσεις και τα συνυποβαλλόμενα έγγραφα. Κατόπιν υποβάλλει στη Συνέλευση του Τμήματος εισήγηση στην οποί αναγράφονται για κάθε υποψήφιοι οι λόγοι για τους οποίους κάθε υποψήφιος γίνεται δεκτός ή απορρίπτεται, καθώς και ο προτεινόμενος επιβλέπων. Η Συνέλευση του Τμήματος, αφού λάβει τη γνώμη του προτεινόμενου από την επιτροπή επιβλέποντος και την εισήγηση της επιτροπής, εγκρίνει ή απορρίπτει αιτιολογημένα την αίτηση του υποψηφίου. Στην εγκριτική απόφαση ορίζεται και η γλώσσα συγγραφής της διδακτορικής διατριβής που δύναται να είναι η ελληνική ή σε ειδικές περιπτώσεις, μετά από αιτιολογημένη εισήγηση του επιβλέποντος, άλλη γλώσσα. Οι υποψήφιοι που γίνονται δεκτοί υποβάλλουν στη Γραμματεία του Τμήματος αίτηση εγγραφής και ακολουθούν τις σχετικές οδηγίες για την έκδοση κωδικών πρόσβασης στις ηλεκτρονικές υπηρεσίες του Ιδρύματος.

# **Χρονική Διάρκεια Εκπόνησης Διδακτορικής Διατριβής & υποχρεώσεις**

Η χρονική διάρκεια για την απόκτηση διδακτορικού διπλώματος δεν δύναται να είναι μικρότερη από τρία (3) πλήρη ημερολογιακά έτη από την ημερομηνία ορισμού της τριμελούς συμβουλευτικής επιτροπής. Ως ανώτατη χρονική διάρκεια ολοκλήρωσης της διδακτορικής διατριβής ορίζονται τα έξι (6) ημερολογιακά έτη.

Οι υποψήφιοι διδάκτορες έχουν τις ακόλουθες υποχρεώσεις:

1. Να ανανεώνουν την εγγραφή τους ανά ακαδημαϊκό έτος σύμφωνα με τη σχετική ανακοίνωση της Γραμματείας και να επικαιροποιούν τα στοιχεία επικοινωνίας τους.
2. Να υποβάλλουν εγγράφως προς την τριμελή συμβουλευτική επιτροπή αναλυτικό υπόμνημα προόδου της διατριβής τους σε ετήσια βάση, από την 1η έως την 30ή Νοεμβρίου κάθε ακαδημαϊκού έτους. Αντίγραφο του υπομνήματος καταχωρίζεται στον ατομικό φάκελο του Υ.Δ.
3. Να συνεργάζονται με τον επιβλέποντα και τα μέλη της συμβουλευτικής επιτροπής για την έρευνα και την εκπόνηση της διατριβής τους.
4. Να παρέχουν επικουρικό διδακτικό έργο σύμφωνα με τις ανάγκες των προγραμμάτων του α’ και β’ κύκλου σπουδών του Τμήματος με υπόδειξη του επιβλέποντος και έπειτα από έγκριση της Συνέλευσης του Τμήματος.

Περισσότερες πληροφορίες παρέχονται από τη Γραμματεία του Τμήματος Φιλολογίας, τηλ. 210 727 7386, email:**pbointa@phil.uoa.gr**)

 H Πρόεδρος του Τμήματος Φιλολογίας

 Θεοδώρα Αντωνοπούλου